Ruokolahden hammashoitola aloittaa uusissa tiloissa 13.7.

Ruokolahden hammashoitolan uusi osoite on Rasilantie 61. Hammashoitolan vastaanotot aloittavat uudessa rakennuksessa maanantaina 13.7.2026.

Hammashoitola on ensimmäinen Etelä-Karjalan hyvinvointialueen (Ekhvan) palvelu, joka aloittaa toimintansa uudessa kiinteistössä. Rakennukseen sijoittuvat vaiheittain myös muut Ekhvan Ruokolahdella sijaitsevat palvelut, kuten hyvinvointiasema, fysioterapia, neuvola sekä mielenterveys- ja riippuvuuspalveluiden vastaanotot.

– On mukava päästä käynnistämään toiminta uusissa tiloissa ja toivottamaan asiakkaat tervetulleiksi. Muutto uusiin tiloihin on henkilökunnalle mieluisa asia, ja sitä on odotettu innolla, kertoo palveluesihenkilö Päivi Parikka.

– Kun asiakas tulee pääovesta sisälle, hammashoitolan tilat löytyvät aivan käytävän päästä.

– Suun terveydenhuollossa on suuri määrä instrumentteja ja tarveaineita, joten muutto on ollut iso ponnistus. Kaikki on kuitenkin sujunut hienosti, mistä kuuluu iso kiitos henkilökunnalle. Uusien tilojen toimintatavat asettuvat varmasti ensimmäisten viikkojen aikana osaksi arkea, mutta olemme valmiina ottamaan asiakkaat vastaan, jatkaa Parikka.

Asiakkaiden ajanvaraukset ja palvelut jatkuvat normaalisti muutosta huolimatta.

Rakennuksen muut palvelut muuttavat uusiin tiloihin vaiheittain kesän aikana. Tämän vuoksi yhteisissä tiloissa voi alkuvaiheessa näkyä muuttoon liittyviä järjestelyjä.

Ruokolahden palveluiden vaiheittaisesta muutosta uusiin tiloihin kerrottiin tarkemmin kesäkuussa julkaistussa tiedotteessa.

Hammashoitaja Tuire Turpeisella, hammashoitaja Taru Pohjalaisella ja suuhygienisti Milla Vuorella on ollut paljon ylimääräistä työtä muuton kanssa, mutta nyt tilat alkavat olla valmiit vastaanottomaan potilaita.

Huoneista löytyy pirteän väriset hoitotuolit.

Lisätietoja medialle:

Päivi Parikka, palveluesihenkilö, puh. 040 741 4488, paivi.parikka@ekhva.fi